Krista Bendová

Krista Bendová, pseudonymy Ján Kovaľ, Kristián Benko (spolu s Jánom Kostrom), Mária Hlavatá a i. (* 27. január 1923, Kráľova Lehota – † 27. január 1988, Bratislava) bola slovenská poetka, prozaička, novinárka a dramatička, známa predovšetkým ako autorka kníh pre deti a mládež; manželka slovenského spisovateľa Jána Kostru. Písala knihy pre deti od 5 do 16 rokov. V januári 2023 Slovenská pošta vydala poštovú známku s jej podobizňou.

 Životopis 
Pochádzala z rodiny železničného úradníka Borisa Oldřicha Bendu a Kristíny Bendovej, rodenej Čimborovej. Jej brat bol akademik Oldrich Benda. Študovala v Kráľovej Lehote, Kremnici, Nových Zámkoch, neskôr pokračovala vo vzdelávaní na gymnáziu v Banskej Bystrici, po maturite prešla na Filozofickú fakultu Slovenskej univerzity, kde študovala slovenčinu a ruštinu. Zároveň študovala i na dramatickej akadémii v Bratislave, no zo zdravotných dôvodov štúdium v roku 1945 prerušila a už viac nedokončila. Podstúpila pomerne zdĺhavé liečenie a po roku 1948 začala pracovať vo vydavateľstve  Pravda  a vo Zväze slovenských spisovateľov. Neskôr bola krátko redaktorkou časopisov Ohník, v rokoch 1956 – 1958 časopisu Roháč, a v rokoch 1958 – 1964 aj denníka Pravda. 

Od roku 1964 sa venovala iba písaniu a v roku 1983 jej udelili titul zaslúžilá umelkyňa.

 Tvorba 
Jej tvorba vychádzala z poézie Jána Smreka či Emila Boleslava Lukáča. Prvé verše publikovala už počas štúdií. Knižne debutovala zbierkou ľúbostno-reflexívnej lyriky Listy milému (1948). V zbierke Milenec smútok (1948) reagovala na svoju životnú situáciu podmienenú ťažkou chorobou. Zbierkou Ruky (1948) prekonala skľúčenosť vierou v zmysluplnosť ľudského života. Po schematickej zbierke Krajina šťastia (1950) sa opäť vrátila k reflektovaniu ľúbostného vzťahu muža a ženy. Do literárneho vývinu zasiahla predovšetkým ako autorka pre deti. Najmä v 60. rokoch napomohla formovanie modernej parodizačnej autorskej rozprávky a moderného humoristického žánru. Smerom k modernému prejavu sa vydala už veršovaným debutom pre deti predčitateľského veku Čačky-hračky (1949), v ktorom tradičný model riekanky ozvláštnila detským hrdinom. V ďalších zbierkach – Pioniersky pochod (1952), Čo sa robí, čo sa stalo (1950) – prevažujú ideologizujúce motívy. V zbierke Bola raz jedna trieda (1956) však už v tejto línii pokračovala v básnickom tematizovaní dobového typu dieťaťa. Tentoraz sa však nedrží intencií ideologizácie spoločenského vedomia dieťaťa, ale vytvára verše na spôsob „veselej pedagogiky“. Táto estetizácia didaktickej utilitárnosti, ktorá je pre zbierku charakteristická, zohrala vo vývine poézie pre deti pozitívnu rolu. V humoristickom trende pokračovala aj v zbieročke Cirkus Hopsasa (1957). V nasledujúcich básnických knižkách Ako Jožko Pletko poplietol si všetko (1959) a Ako Jožko Pletko upratať chcel všetko (1959) si pri dosahovaní humoristického efektu vypomohla rekvizitami situačnej komiky. Po nich nasledovali básnické miniatúry, napospol adresované deťom predškolského veku: Zázračné cvičky (1970), Tryskom na ihrisko (1970). 

Od polovice 50. rokov sa venovala aj prozaickej tvorbe pre deti. Hoci v prvých knižkách – v zbieročke jemne ladených moralít Nezábudky (1955) a v kronikárskej evokácii hľadania životnej orientácie mladej hrdinky v predmníchovskej republike Prvé kroky (1959) – nepresiahla ešte úroveň dobových prác, práve v tejto oblasti dospela k najhodnotnejším výsledkom. Humoristický charakter má autorkino najúspešnejšie dielo Opice z našej police (1967). Zdrojom jeho humoru je hra založená na detskom výmysle a prežívaní fikcie ako reality. Dielo má univerzálnu adresnosť. K modernej podobe detskej beletristiky sa Bendová prepracovala aj v autorskom rozprávkovom cykle o Osmijankovi. Popularitu mu zabezpečila pôvodná rozhlasová podoba v podaní Ctibora Filčíka. Humoristické ladenie tohto diela je takisto založené na výmysle, pričom Čukovského princíp „horáznych nehorázností“ autorka zvýraznila rovinou parodicko-satirickou, karikujúcou konformizmus a stereotyp sveta dospelých. Oživená postavička, ktorá sa tentoraz zrodila na plote z postupnej detskej kresby nôh, nohavičiek, fúzatej a bradatej hlavy, tvorila médium aj v animovanej autorskej rozprávke Dobrodružstvá Samka Klamka, ktorá je konfrontáciou naivného detského myslenia a konania so životnou stereotypnosťou a fantazijnou vyprahnutosťou sveta dospelých. Práve týmto postupom Bendová vysunula z polohy primárnej detskej adresnosti k percepčnej adresnosti. Od fantazijných konfrontačných próz sa Bendová postupne dostala k próze zo skutočnosti (zo života sídliska – Rozprávky z Dúbravky, 1981).  

Okrem vlastnej tvorby sa venovala tiež prekladom zo sovietskej a českej literatúry.

 Ocenenia 

 1969 – vyznamenaná Za vynikajúcu prácu
 1970 – Cena Fraňa Kráľa
 1983 – zaslúžilá umelkyňa

 Dielo 
 Básnické zbierky 

 1948 – Listy milému
 1948 – Milenec smútok
 1948 – Ruky
 1950 – Krajina šťastia
 1955 – O tú pieseň
 1960 – Cez oheň a vody, výber z poézie
 1965 – Riziko 
 1967 – Variácie na Osudovú a Nedokončenú
 1976 – Pred zrkadlom, výber z poézie

 Poézia pre deti a mládež 

 1949 – Čačky-hračky
 1950 – Čo sa robí, čo sa stalo 1951 – Vtáčky (pod pseudonymom Kristián Benko)
 1951 – Zvieratá (spolu s Jánom Kostrom)
 1952 – Pioniersky pochod 1953 – Priamy smer do Tatier (spolu s Jánom Kostrom)
 1954 – Lesné zvieratká 1955 – Ako Jožko Pletko poplietol si všetko  (Text začína: "Jožko dobrú tetu má, čo mu dala to mu dala, nebola to minca malá, ale celá koruna...) 
 1956 – Bola raz jedna trieda 1957 – Cirkus Hopsasa 1959 – Ako Jožko Pletko upratať chcel všetko 1962 – Čiernobiela rozprávka 1962 – Odvezte sa, odvezte, po vode i po ceste 1962 – Frčko a ježko 1963 – Kvapôčky 1963 – Sedem zlatých tajomstiev 1963 – Maťko ide do školy 1969 – Bimbo cestuje 1969 – Rozpovie ti táto knižka, koho zjedla Miki-myška 1969 – Mám koníčka bieleho, leporelo
 1969 – Zakvákala žabka, leporelo
 1970 – Zázračné cvičky 1971 – Rozprávky z počítadla 1978 – Odtrhni si básničku, leporelo
 1986 – Básničky maličkým 1986 – V tejto knižke rapoce straka… Próza pre deti a mládež 

 1955 – Nezábudky 1966 – Kde bolo, tam nebolo 1967 – Opice z našej police 1967 – Osmijanko rozpráva osem rozprávok o zvieratkách
 1967 – Osmijanko rozpráva osem rozprávok o zázračných krajinách
 1967 – Osmijanko rozpráva osem rozprávok o princeznách
 1968 – Osmijanko rozpráva osem rozprávok o vtáčikoch
 1968 – Osmijanko rozpráva osem rozprávok o detektívoch
 1969 – Osmijanko rozpráva osem podvodných rozprávok
 1969 – Osmijanko rozpráva osem lesných rozprávok
 1969 – Osmijanko rozpráva osem sladkých rozprávok
 1974 – Dobrodružstvá Samka Klamka 1981 – Rozprávky z Dúbravky 1988 – Šťastný pes 1994 – Brumlíčkove rozprávky 1999 – O prváckom mačiatku Ostatné knihy pre deti a mládež 

 1950 – Umelci deťom 1959 – Prvé kroky 1959 – Grécko žaluje, reportážna kniha o procese s gréckym vlastencom Manolísom Glezosom
 1959 – Líška - staviteľka 1971 – Tryskom na ihrisko 1976 – Čudná torta Filmografia 
 1986 Opice z našej police - námet seriálu http://www.fdb.cz/lidi-filmografie-profesni/398499-krista-bendova.html 
 1975 Pomsta - námet a scenár filmu
 1972 Žiarlivosť - námet a scenár filmu

 Literatúra 
 Sliacky, Ondrej a kol.: Slovník slovenských spisovateľov pre deti a mládež''. LIC, Bratislava 2005.

 Iné projekty 

 Referencie 

 Externé odkazy 


Kategória:Slovenskí prozaici
Kategória:Slovenskí básnici
Kategória:Slovenskí spisovatelia
Kategória:Ženy v slovenskej literatúre
Kategória:Ženy v poézii
Kategória:Slovenskí spisovatelia pre deti a mládež
Kategória:Česko-slovenskí zaslúžilí umelci
Kategória:Osobnosti z Kráľovej Lehoty
Kategória:Osobnosti na slovenských poštových známkach